Man vas ná Westbury-ma se skietdood | Maroela Media
Man vas ná Westbury-ma se skietdood
Peterson se liggaam in 'n steeg in Westbury kort na die skietvoorval. Foto: Twitter via Yusuf Abramjee
'n Man is in hegtenis geneem vir die moord op Heather Peterson (45) wat verlede maand dood is nadat sy in die kruisvuur van 'n vermoedelike bendeskietery in Westbury, Johannesburg, beland het.
'n Tienjarige meisie wat saam met Peterson was ten tyde van haar moord, is in die skietery gewond.
Kapt. Kay Makhubele, woordvoerder van die polisie, sê die polisie se ondersoek en inligting uit die gemeenskap het hulle Sondagmiddag na 'n huis in Krugersdorp gelei waar 'n 32-jarige man in hegtenis geneem is. Hy sal binnekort op aanklag van moord en poging tot moord in die hof verskyn.
Peterson se moord het tot gewelddadige betogings in Westbury gelei toe die gemeenskap daarop aangedring het dat owerhede dringend ingryp om bendebedrywighede en gepaardgaande geweld in dié gebied hok te slaan. Bheki Cele, minister van polisie, het Westbury vroeg vandeesmaand besoek en opdrag gegee dat 'n taktiese reaksiespan bekend as 'Amabharete' onmiddellik ontplooi word om die strate van Westbury te beveilig.